देश का पहला बूथ लूट कांड रचियाही में हुआ था, मतदाओं को कांग्रेस समर्थकों ने भगा दिया था

बेगूसराय. लोकसभा चुनाव आते ही देश का पहला बूथ लूट कांड लोगों को याद आ जाता है। रचियाही में 62 साल पहले पहला बूथ लूट कांड हुआ था। बेगूसराय से छह किलोमीटर दूर रचियाही में कचहरी थी, जहां रामदीरी से सिमरिया तक के लोगों की जमीन की रसीद कटती थी। 1957 में यहीं पोलिंग बूथ बनाया गया था।

इस बूथ पर मचहा समेत तीन गांव के लोग वोट करने आते थे। बेगूसराय में तब कांग्रेस और कम्युनिस्ट पार्टी सक्रिय थी। कांग्रेस से सरयुग प्रसाद सिंह और कम्युनिस्ट पार्टी से चन्द्रशेखर प्रसाद सिंह चुनाव मैदान में थे। सरयुग प्रसाद सिंह 1952 का विधानसभा का चुनाव जीत चुके थे।

कांग्रेस समर्थकों ने बूथ पर कब्जा कर लिया था

चन्द्रशेखर सिंह 1956 का उपचुनाव जीत विधायक बने थे। बेगूसराय और मटिहानी विधानसभा में तब कांग्रेस का बोलबाला था। नया गांव के कामदेव सिंह का दबदबा था। कांग्रेस को कामदेव सिंह का समर्थन प्राप्त था। लोग बताते हैं कि वोटिंग के दिन कामदेव सिंह के लोगों ने अन्य गांव से आने वाले विरोधी मतदाताओं को रास्ते में हथियार और डंडे के बल पर रोक लिया और बूथ पर कब्जा कर लिया।